Flag: I det franske parlament vejer det blå EU-flag med de 12 gyldne stjerner side om side med det franske Tricolore. I den tyske rigsdag har EU-flaget også fået en ligeværdig plads sammen med nationalflaget. I folketingssalen på Christiansborg deler Dannebrog dog ikke plads med symbolet på EU.

Det undrer Asger Christensen sig over. Han er byrådsmedlem i Kolding Kommune og nummer tre på Venstres opstillingsliste til europaparlamentsvalget, og han så gerne, at Dannebrog fik selskab af EU's blå flag med de 12 gyldne stjerner i folketingssalen.

- Jeg undrer mig over, at vi er så forskrækkede over EU-flaget i Danmark. Vi bliver ikke mindre nationalister af at have flaget ved siden af Dannebrog. Jeg synes, at de to flag klæder hinanden og signalerer det samarbejde, vi har. Jeg bliver ikke mindre dansk af at have EU-flaget hængende ved siden af. Nærmere tværtimod, siger Asger Christensen.

Det er kun godt halvandet år siden, at Dannebrog fik permanent plads i folketingssalen efter stor debat, da nogle mente, at Folketingets formand, Pia Kjærsgaard, brugte flaget politisk.